ספי עובדיה

יוסף (ספי) עובדיה (נולד ב-1 באוגוסט 1984) הוא עיתונאי ישראלי, המשמש ככתב והפרשן הפוליטי בחדשות 13.

ביוגרפיה
עובדיה נולד בראשון לציון וגדל בפתח תקווה במשפחה דתית. סבו, שהיה חבר בית"ר, עלה ארצה מעיראק בסוף שנות ה-30 של המאה ה-20.  נפטר ב-8 באוקטובר 2000 ממחלה בגיל 22 במהלך שירותו הצבאי ככימאי.

כבן למשפחה שכולה לא יכול היה להתגייס לשירות קרבי ועקב כך שובץ בגלי צה"ל. תחילה שימש מפיק ולאחר מכן מונה לכתב ספורט. לאחר שהשתחרר מהשירות הסדיר, מונה ב-2006 לכתב גלי צה"ל בכנסת. במקביל שימש במשך כשנתיים כפרשן וחבר מערכת בתוכנית "משעל חם" בהנחיית של ניסים משעל.

ב-2009 חשף את פרשת הפנסיה הגבוהה שקיבל נחמן שי עבור שמונה שנים, כשבפועל שירת שלוש שנים בלבד כמפקד גלי צה"ל וכדובר צה"ל. ב-2010 חשף את הסרטון מהמשט לעזה בו התעמתה חברת הכנסת חנין זועבי עם חיילי צה"ל. ב-2012 חשף את פרשת החשדות להטרדות המיניות של נתן אשל בהיותו ראש סגל לשכת ראש הממשלה, חשיפה שזיכתה אותו בפרס מפקד גלי צה"ל.

במרץ 2014, טרם מלאו לו 30, מונה למנהל מחלקת החדשות של גלי צה"ל. בתחנה הצבאית הגיש תוכנית אקטואליה שבועית לצדו של יועז הנדל. ביוני 2015 מונה לכתב פוליטי בחדשות 10 (שהפכו ב-2019 לחדשות 13 לאחר המיזוג עם רשת 13).

באוגוסט 2015 פרסם הקלטת שיחת ועידה בה לכאורה תיאמו שרת התרבות מירי רגב ויועציה גרסאות לגבי מסירת תקציב של כ־2,500,000 ש"ח למשרד הפרסום יהושע\TBWA ללא מכרז, כאשר רמי יהושע הוצג כמקורבה. באוקטובר הגישה רגב תביעת דיבה על סך מיליון ש"ח נגד הערוץ ונגד עובדיה. התביעה נדחתה ביולי 2019, ורגב חויבה בהוצאות משפט בסך 25 אלף ש"ח. באוגוסט 2020 הפך בית המשפט המחוזי את ההחלטה, וקבע שעל הנתבעים לפצות את רגב ב־100 אלף ש"ח וב־50 אלף ש"ח הוצאות משפט. בית המשפט קבע כי לא נערך תחקיר ראוי באשר למקורבות יהושע ורגב, ומשך הזמן שניתן לצדדים לתגובה לא היה סביר והוגן.

בספטמבר 2019 חשף הקלטות שבהן נשמע ראש הממשלה בנימין נתניהו מתערב בנושאים הקשורים לתיק התקשורת, גם לאחר שנאלץ לוותר על תיק התקשורת בשל החקירות נגדו. בהקלטות נשמע נתניהו גוער בשר התקשורת  איוב קרא, לאחר שבכתבה עיתונאית פורסם שקרא שיתף פעולה עם שרת המשפטים איילת שקד.

בשנים 2016–2018 הגיש עובדיה את תוכנית הבוקר לצד ניסים משעל ודרור רפאל, כחלק משת"פ עם מערכת חדשות 10, אשר סיפקה את מהדורות החדשות ל-103FM.

בינואר 2022 הצטרף עובדיה לגלי צה”ל ונבחר להגיש עם טלי מורנו את רצועת הבוקר היומית בתחנה במקום רזי ברקאי. לאחר שעברה מורנו לכאן 11 הוא מגיש את התוכנית עם יניר קוזין.

לעובדיה תואר ראשון במשפטים מהקריה האקדמית אונו.

עובדיה נשוי לעיתונאית ליאור קינן ומתגורר בגבעתיים.

קישורים חיצוניים

 
 ספי עובדיה באתר חדשות 13

הערות שוליים

חיילי גלי צה"ל
פרשנים פוליטיים ישראלים
סגל ערוץ עשר
סגל חדשות 13
כתבים פרלמנטריים ישראלים
יוצאים בשאלה
בוגרי הקריה האקדמית אונו: משפטים
ישראלים שנולדו ב-1984